
"ה' בקול שופר"

"האדם יראה לעיניים וה' יראה ללבב"

ישי מבורך

כי כשהאדם נופל לקטנות מוחין והעלם, ואינו יכול להתפלל וללמוד תורה, עליו להעיר את עצמו, ולדבר דיבורי אמת ולהתוודות בפני ה', כדבר איש אל רעהו ממש. וזה לא ניתן אלא אם-כן שומע וידוי דברו של ה'. וזה בחינת "כמים הפנים לפנים", שהקב"ה לא ישמע וידוי דברו עד אשר ישמע ויקשיב לה'.

א.

א. ואיך יעורר עצמו משינה כדי שיקשיב? זה על ידי ראש-השנה, שמעורר את הז"א שנפל לדורמיטא, לקום להתעורר אל הבינה (כמבואר בפרי עץ חיים שער כ"ד ושער כ"ו). וזה על ידי שופר. שהשופר מעורר "עורו ישנים הקיצו" ומעורר אל הבינה. והשופר זה בבחינת "ה' בקול שופר", שה' הוא בקול התקיעה, שברים, תרועה של השופר ממש, שבקול התקיעה נמצא ה'. וזה בסוד התקיעות, שהם בסוד שם כ"ב, כמבואר בפע"ח, שהוא כנגד כ"ב אותיות הדיבור. שבתקיעת השופר נימצא הדיבור של ה', בבחינת 'ה' בקול שופר'.

ב. ותקיעת שופר זה בחינת "וביד הנביאים אדמה" ובחינת "אנוכי ה'" שאומר הנביא. וזה בחינת מה שאומר ר' צדוק "שכל נבואה על ידי הנביא עצמו" (צה"צ אות קצ"ג). וזהו קול שופר, שהתוקע מוציא בקולו את דבר ה'. וזהו שאומר התוקע "נדבות פי רצה נא ה' ומשפטיך למדני" היינו, שעל ידי נדבות פי, אדע משפטיך. כי 'פי', הינו תקיעות שופר שלי, אלו הם משפטיך ולא משפטי. נמצא, שופר הוא בחינת נבואה, ונבואה היא בבינה, וזהו שהשופר מעורר את הדורמיטא מעל הז"א, וקוראהו לבינה. ולכן אנו מברכים "אקב"ו לשמוע קול שופר" ולא "לתקוע בשופר", כי זה המצווה, לשמוע את ה' ב'קול-שופר' ולהתעורר אל הבינה שהיא האוזן ולהקשיב ולהאזין לקול ה'.

ג. וראש השנה הוא יום-הדין. כי הדין הוא מסיטרא דגבורה, הפך מחסד. והחסד הוא התפשטות והתרחבות, וסטרא דשמאלא התכנסות והצטמצמות. ובראש השנה כאשר אנו צריכים לשמוע "קול שופר", אנו בדין. כי הקשבה זה בחינת 'פני-לבנה' המתמלאת מאור החמה, וכדי להקשיב צריך למעט ולצמצם עצמך כלבנה, כי החמה יש לה אור מעצמה ואיך תקבל ותקשיב. נמצא שאם אדם רוצה לשמוע וידויו של ה', הוא חייב להיות בבחינת 'פני-לבנה' שהיא בחינת מיעוט שזה בחינת ההקשבה שזה בחינת דין. ובדין, הנידון עומד בפני הדיין ושומע ומקשיב. וזהו שאמרו חז"ל ב'אבות' "ובטוב העולם נידון", שע"י שהעולם נהיה בדין אזי יש טוב, כי שומע קול ה'. וזה בחינת 'קול שופר' ו'לשמוע קול שופר'.

ד. ויום הדין זה בחינת 'דינא דמלכותא', הדין של המלך. שבדין הזה רואים שהמלך הוא מלך (בבחינת הצמצום להראות כבודו ואכמ"ל), וזה מה שאנו אומרים בר"ה "ה' אלוקי ישראל מלך ומלכותו בכל משלה" וכן "וידע כל פעול כי אתה פעלתו ויבין כל יצור כי אתה יצרתו". הינו מה שאנו רואים ממלכי הגויים, שבמדינתם שמים תמונות של עצמם בכל מחוז ומחוז, בכדי שידעו האנשים, שמולכים גם שם. וזה מה שאנו מודיעים בדין ר"ה שה' 'מלכותו בכל משלה'. וזאת עושים ע"י שופר. כי להראות מלכותו ע"י שופר זה בחינת "בחצוצרות וקול שופר הריעו לפני המלך ה'" 'קול שופר' דיקא. הינו שקול השופר מראה מלכותו בכל.

ה. ומלכותו זה בחינת "דבר לדור" (כמבואר בתורה א') הינו בחינת דיבור, כפי שמבואר בתיקונים "מלכות-פה". שמלכותו בכל, מתי שבהכל המלך מדבר. ואיך מדבר? בקול שופר, בבחינת "ה' בקול שופר". שלכל דבר וחפץ יש את התקיעה שברים תרועה שלו, וזה בחינת "קחו מזמרת הארץ" מהזימרה של הארץ. שלארץ יש ניגון וזמר (כמבואר בליקוטי תנינא ס"ג), הינו קולו של שופר. ולקיים 'מלכותו בכל משלה' זה ע"י ששומע בכל דבר את התקיעה שברים תרועה שלו, בבחינת 'בדבר ה' שמים נעשו". [ואיך ישמע בדבר ה' הינו 'קול שופר'? זה ע"י בחינת "ענווים ירשו ארץ" שהענווים יורשים את בחינת 'זמרת הארץ' בחינת 'ה' בקול שופר'. וענווים זה בבחינת "קטנתי מכל החסדים ומכל האמת", הינו בחינת קטנות-מוחין. וזה פלא גדול, מה שהאדם בקטנות דווקא הוא יורש את 'זמרת הארץ'. וזהו שאומר אברהם "קטנתי מכל החסדים", שדווקא כאשר אני בקטנות מוחין שלי, אז יש עלי חסד, וככל שהחסדים רבים יותר, כך הוא בבחינת קטנתי יותר. וזהו שאמר דוד "ואציעה שאול הינך" הינו כאשר אני בקטנות, וקטנות 'שאול', אז אני יכול לומר 'הינך', כי אז הוא יורש את 'זמרת הארץ', וזה פלא והבן.] נמצא, שאם נפל האדם לתרדמת ומוחין דקטנות, יבקש שיעוררו אותו. ואיך מעוררים ישן? ע"י שמדברים עימו. ולכן יצא ויקשיב לתקיעה שברים תרועה של הארץ וישמע קול שופר, ויתמלא מיעוטו ויעמוד לפני ה' וישמע קול ה' ודברו.

ב.

ולאחר שישמע וידוי דברו של הקב"ה יכול האדם להתוודות לפניו, בבחינת 'כמים הפנים לפנים'. ועל מה יתוודה? 

א. והנה וידויו זה הודאה על האמת. ועל איזה אמת להתוודות לפניו יתברך? וישנם שני מינים של וידוי אמת, האחד זה בחינת 'וידוי על החטא' והשני זה בחינת 'וידוי על הוודאות'. ו'וידוי על החטא' הוא ב"מלכות", ולכן חייב "ביטוי שפתיים" כי המלכות – פה כנודע, ולכן אומר בפה "כך חטאתי כך עשיתי רע כך חשבתי רע" וכו'. ווידוי זה, הוא במלכות, היינו בעוה"ז כי כתוב: "האדם יראה לעיניים" ואדם זה בחינת מלכות, והמלכות רואה רק לעיניים, ולכן הוידוי שלה הוא וידוי של עיניים "כך וכך עשיתי, כך וכך חשבתי" וזה האמת של המלכות. וזה מה שנאמר: ש"המלכות רגליה יורדות מוות" בבחינת "הא בשעת מתתו רואה" שהמלכות רואה רק את הסוף של הדברים וסוף זה בבחינת מוות ורק במוות המלכות רואה. 

ב. ויש 'וידוי על הוודאות', ווידוי זה הוא ב"בינה", כי כאשר הבן פוגם אז הוא בא ובוכה לפני אימו, ויש שתי אימהות, אמא תתאה במלכות ואמא עילאה בבינה. ו'וידוי על חטא' הוא בפני אמא תתאה, ו'וידוי הוודאות' הוא בפני אמא עילאה. ווידוי זה אין לו מילים בבחינת "מלה בסלע, שתיקותא בתרי". שהמילה היא במלכות והיא בחינת פה, והיא "בסלע" בבחינת אמא תאתא, אמא ראשונה, וכסף הוא בבחינת מלכות, כמו שנאמר "בעל המאה הוא בעל הדעה". ו"שתיקותא בתרי" שהשתיקה היא באמא העליונה, השניה, ושם בוידוי אין "ביטוי שפתיים" רק שתיקותא.

ועל מה מתוודה? על הוודאות של ה'וידוי על חטא'. ועל "וידוי הוודאות" כתוב "וה' יראה ללבב" והלב הוא מקור חיים היינו הפך ממוות, הפך מן המלכות, ובינה – בלב "שבה הלב מבין" כפי שכתוב ב'תיקונים'. נמצא ש'וידוי הוודאות' הוא בלב, ווידוי המלכות בעיניים. כי הוודאות בעיניים, כי האדם רואה רק בשעת מיתתו וחושב שכך הם הדברים, ובלב אין וודאות אלא "כל חד לפום מה דמשער בליבי". וזה מה שה' רואה, שהוא לא רואה כמו האדם, אלא הוא רואה 'בשערים'. 

ג. והינו כאשר האדם מתוודה על הוודאות הוא בבחינת אובד, מפני שאינו יודע מה, ואינו יכול להשית עצות בנפשו להרגיע עצמו. כי כאשר היה בבחינת העיניים, היה יודע מחייו כביכול (כי חיים אלו אינם חיים ודוק), והיה מרגיע עצמו, "לא עשיתי כך אז עלי לעשות כך". אך כאשר הוא מתוודה על הוודאות הוא אובד. כי יש נ' שערי בינה, ולכל שער רחובות וסימטאות ובתים שונים ומשונים. ויש רחובות מפותלים ויש ישרים וכו'. והנה כאשר האדם מתוודה על הוודאות, ומתחיל לכנוס ל'שערים' בבחינת 'נודע בשערים בעלה' של הבינה, אזי הוא אובד ברחובות ובשווקים ואינו יודע מחייו כלל וכלל לא. כך המתוודה על הוודאות הוא אובד 'בשערים' כי אינו יודע מי הוא. כי כאשר היה בבחינת 'וידוי על חטא' וראה רק את הסוף של הדברים, היה יודע מי הוא והיה יכול לומר "רשע אני, צדיק אני", כי היה סופר מעשיו ועושה חשבון אחת לאחת מי הוא. אך עכשיו אנא ילך ואיך ידע מי הוא, כי הוא אובד בשווקים וברחובות. וזה בבחינת "בשווקים וברחובות ביקשתי את שאהבה נפשי". בשווקים וברחובות זה השווקים והרחובות של הבינה, ו"את שאהבה נפשי" זה נפשו של האדם, כי האדם "קרוב אצל עצמו", וקרוב זה בחינת אהוב. ובשווקים וברחובות שמה האדם בבחינת אבוד, אז הוא מבקש את עצמו, כאובד אחר אבדתו. 

והנה דרך העולם כאשר מאבד אבדתו הוא מחזר אחריה, ואיך מחזר? קורא בשמה ושואל את האנשים אם ראו כך וכך והיכן ראו, אך מה יעשה ולא יודע מה איבד? וזה בחינת 'הסתרה שבתוך הסתרה', כי לא רק שהוא מוסתר שזה בחינת בעל אבידה, אלא אינו יודע מהי אבדתו. וזה בחינת מה שאמר ישעי-הו "ישראל לא ידע", שישראל, שזה בחינת שר א-ל היינו שורש הנפש כפי שמובא ב'ליקוטי תורה', הוא לא ידוע, כי נאבד לגמרי. ומה יעשה בכדי להשיג את נפשו האובדת. והינו כאשר אדם אובד בעיר ואינו יודע איפה ולאן, עליו לילך לשר של עיר, כי אצל השר של עיר יש את כל הפרוטרטים של העיר, וכל השמות של הרחובות. והוא, השר של עיר, יודע כל אחד מה מקומו. כך על האדם האובד בשערי הבינה עליו לבוא לפני הקב"ה. וזה בחינת שאול שהלך לחפש את האתונות, כי 'אתונות' זה בבחינת 'אתוון דאורייתא', אותיות התורה, ואותיות התורה זה שורש נפשות ישראל כידוע. ושאול עלה מבחינת 'וידוי על חטא' אל וידוי הבינה, וחיפש את נפשו ולא מצא. כי איך ימצא? ולכן שאול הלך לשמואל שהוא הרואה, בבחינת מה שנאמר "כה אמר האיש בלכתו לדרוש א-לוקים לכו ונלכה עד הרואה", בבחינת 'יראה ללבב'. כי מי שבא "לדרוש א-לוקים" בבחינת וידוי של 'ה' יראה ללבב', וידוי הבינה, עליו ללכת אל הרואה. ומי הוא הרואה? זהו הקב"ה שהוא מלך הצופה מסוף העולם ועד סופו. [וישנם שני סופים, יש סוף בבחינת 'תם ונשלם' שזה הסוף של המלכות. ויש "סוף דבר הכל נשמע". 'דבר' זה בחינת מלכות, ויש את הסוף למלכות כי מבינים שהיא שקר, וזה בבחינת 'הבינה', וזה שאומרים "מסוף העולם ועד סופו" שה' צופה מסוף של המלכות עד סוף של הבינה.]

ד. ומה מתוודים לפניו? מתוודים על הוודאות ואומרים לו "שאנו לא זה, ומה שעשינו זה לא אנחנו" כי זה רק בבחינת המלכות ו"אנו לא כך ולא כך..." ואיננו יודעים מחיינו כלל וכלל, ואיננו יודעים אפילו באיזה רחוב אנו גרים ולא הבית לדור בו, ומה נעשה? 

ווידוי זה הוא בבחינת 'שתיקה', ואיך יתוודה אם אינו יכול לדבר? והנה יש שני מקומות הדיבור, יש את הפה, שהוא הדיבור של המלכות, ויש את הלב שהוא הדיבור של הבינה. והפה מדבר ממילים, והבינה מדברת מקולות ולא ממילים, והקול של הלב הוא בבחינת שתיקה בבחינת 'קול דממה', שהקול הוא דומם אך עדיין הוא קול. כי מי ששומע רק באוזן המלכות, אינו יכול לשמוע קולות אלא רק דברים בבחינת דיבור. אך מי ששומע באוזן הבינה, הוא שומע את הקולות (ע"ח שער ד'). והקולות הם הכל, כמו שאמר שלמה המלך "סוף דבר הכל נשמע" כי כאשר עושים סוף למלכות 'הכל נשמע' כי שומעים באוזן הבינה. וכשמתוודים ע"י קולות הלב, הלב יודע את השערים של כל אחד ואחד ויודע עד כמה אבוד בשערים של הבינה, הלב מתוודה בקולותיו לבינה, ואז הקב"ה יוכל למצוא את 'האתונות'. וזה בבחינה "תעיתי כשה אובד בקש עבדך" היינו שאני איני יכול לבקש רק אתה יכול לבקש אותי.

ה. ווידוי הבינה זה בחינת 'יום הכיפורים' כי ביום הכיפורים המלכות עולה אל הבינה (כמבואר בפרי עץ חיים שער כ"ז) שהדיבור עולה לבינה לבחינת וידוי הבינה. ויוה"כ הוא צום, וצום הוא גימטריא 'קול', כי בצום יש אכילה ושתיה פנימיים מהקולות הפנימיים של הבינה, כמבואר בפרע"ח. שבראש השנה אנו מקשיבים לווידוי של הקב"ה, כי הבינה יורדת לז"א ולמלכות כמבואר, אך ביוה"כ המלכות עולה אל הבינה, והבינה היא בבחינת האוזן של הא-לוקות. כי ביום הכיפורים אנו מתוודים לפניו, ומה מתוודים, 'וידוי הוודאות' שהוא וידוי הבינה, כמבואר. שביוה"כ אנו מתוודים לפניו עד כמה אנו אובדים, וזהו שאומרים "שובה אליי כי גאלתיך" ביוה"כ, שהקדוש ברוך הוא במהרה בימינו ימצא 'אתונותינו', ויראה לנו ביתנו ויקבץ נידחנו וישובו האובדים מארץ אשור והנידחים מארץ מצרים אמן ואמן.
